Bl-ebda mod ma rridu naqilgħu polemika. Però saru posts fuq facebooks u stqarrijiet oħra illi jsostnu li dak li għamlet Kamra tan-Nar lokali din il-ġimgħa, u ċioè li marret Agira b'nar ta' l-Art għal Festa tal-Patrun t'hemmhekk San Filep, kien l-ewwel darba fejn kamra tan-nar Żebbuġija għamlet dan barra minn xtutna. Għal dawk li ma jiftakrux, il-Kamra tan-Nar San Ġużepp ta' Ħaż-Żebbuġ, eżattament 30 sena ilu fl-1988, kien et marret il-Libja b'xogħol pirotekniku. Fil-fatt kien wieħed mill-Ministri ta' dak iż-żmien, is-sur Xawati li għamel it-talba lis-Soċjetà tagħna biex jittella' dan ix-xogħol u jinħaraq fil-pjazza l-ħadra fil-ġimgħa ta' ċelebrazzjonijiet bejn l-1 u t-8 t' Settembru. Minħabba problemi li nqalgħu fl-aħħar mumenti, ix-xogħol tan-nar tal-art ma nħaraqx fil-pjazza l-ħadra imma nħaraq f'Misrata. Anke hemmhekk id-dilettanti tan-nar tagħna ltaqgħu ma' problemi, fost l-oħrajn li ma kienx hemm toqob fl-art biex jitwaħħu l-arbli. Is-soluzzjoni li nstabet kienet li użaw arbli tal-bnadar li diġa` kien hemm fil-pjazza u rabtu s-sodod tal-irdieden magħhom. Il-grupp ta' dilettanti li marru l-Libja jagħmlu din il-ħarqa kien magħmul minn seba' persuni li kienu, Joe Borg (il-Lożi), Twanny Borg (it-Tabakku), Joe Saliba u ħuh Philip (l-Eroj), Tommy Camenzuli, Saver Cuschieri u Charlie Scicuna (Iċ-Ċita). Fir-ritratti jidhru l-grupp ta' dilettanti fuq il-vapur fi triqthom lejn Misrata, għal ftit mistrieħ meta x-xogħol kien armat flimkien ma' xi persuni minn Misrata. Fit-tielet ritratt jidher Charlie Scicluna jorbot waħda mill-irdieden mal-arbli tal-bnadar.
Nar barra l-pajjiż – Biex inkunu korretti mal-Istorja